
I. Introducere

 

Cooperarea europeană în domeniul justiţiei şi al afacerilor interne, a fost instituţionalizată iniţial prin Titlul VI al Tratatului asupra Uniunii Europene . 

Scopul acestei cooperări a fost, pe de o parte, acela de a înlătura ultimele obstacole în calea liberei circulaţii a persoanelor în interiorul Uniunii, iar, pe de alta, de a aprofunda cooperarea statelor membre în aceste domenii. Cooperarea include politica acordării de azil; regulile aplicate în cazul trecerii frontierelor externe ale statelor membre; politica în domeniul imigraţiei; combaterea traficului de droguri; combaterea fraudei internaţionale; cooperarea juridică în materie de drept civil şi penal; cooperarea în domeniul vamal; cooperarea poliţienească.

Scopul politicilor în domeniul justiţiei şi afacerilor interne este acela de a realiza un spaţiu european în care libertatea, securitatea şi justiţia să fie afirmate şi aplicate, ele constituind unele din punctele cele mai sensibile pentru opinia publică europeană. 

Iniţial, domeniile referitoare la justiţie şi afaceri interne erau reglementate prin metoda interguvernamentală, în cadrul celui de-al treilea pilon al Uniunii Europene (Politica europeană în domeniul Justiţiei şi Afacerilor Interne). Tratatul de la Maastricht (1992) a plasat aici şi politica referitoare la azil, problematica trecerii frontierelor externe şi politica referitoare la imigraţie (Titlul VI - Cooperarea în domeniul justiţiei şi afacerilor interne, cunoscut şi sub numele de al treilea pilon al Uniunii Europene).

Progresele înregistrate, începând din 1993, datorită cooperării în materie de justiţie şi afaceri interne, au determinat înscrierea unor obiective mai complexe în Tratatul de la Amsterdam (1997). Pentru a permite o veritabilă liberă circulaţie a persoanelor pe teritoriul Uniunii Europene şi pentru a lupta mai eficient împotriva crimei organizate şi fraudelor, s-a decis instituirea unui spaţiu european de libertate, de securitate şi de justiţie. De la intrarea în vigoare a Tratatului de la Amsterdam, aceste domenii sunt repartizate între pilonul I şi III. În cadrul primului pilon (Comunitatea economică europeană) a fost adăugat un nou titlu: “Vize, azil, imigraţi şi alte politici referitoare la libera circulaţie a persoanelor” – conţinând art. 73 J (61) – 73O (67). 

Consiliul European de la Viena, din decembrie 1998, a aprobat Planul de Acţiune al Consiliului şi Comisiei de stabilire a unui spaţiu al libertăţii, securităţii şi justiţiei, care deschidea o nouă dimensiune pentru acţiunea în acest domeniu, după intrarea în vigoare a Tratatului de la Amsterdam. Totodată, Consiliul a cerut să se acorde o atenţie sporită creării unui Spaţiu Juridic European (S.J.E.), în conformitate cu Tratatul de la Amsterdam, care să conţină instrumentele necesare pentru o cooperare juridică eficientă şi dezvoltarea rolului Europol, ca instrument de luptă împotriva crimei organizate. Acest plan de acţiune a fost detaliat şi dezvoltat de Consiliul European de la Tampere, din octombrie 1999.

Prin Tratatul de instituire a unei Constituţii pentru Europa, la capitolul “Spaţiul de libertate, securitate şi justiţie”, se menţionează că Uniunea dezvoltă o politică axată pe:

· asigurarea neefectuării controlului asupra persoanelor, indiferent de cetăţenie, la trecerea frontierelor interne;

· asigurarea controlului persoanelor şi supravegherea eficientă la trecerea frontierelor externe;

· introducerea treptată a unui sistem integrat de gestionare a frontierelor externe.

În acest scop, legile europene sau legile-cadru stabilesc măsuri privind:

· politica comună de vize şi alte permise de şedere pe termen scurt;

· controalele la care sunt supuse persoanele la trecerea frontierelor externe;

· condiţiile în care resortisanţii din ţările terţe pot circula liber în interiorul Uniunii pe o durată scurtă de timp;

· orice măsură necesară pentru instituirea treptată a unui sistem integrat de gestionare a frontierelor externe;

· neefectuarea controlului persoanelor, indiferent de cetăţenie, la trecerea frontierelor interne.

În concluzie, prin politica sa, Uniunea Europeană are în vedere crearea unei zone europene de libertate, securitate şi justiţie, în care nu mai este nevoie de controlul persoanelor la frontierele interne, indiferent de cetăţenie. În acelaşi timp, se desfăşoară un amplu proces de implementare a unor standarde comune în ceea ce priveşte controlul la frontierele externe ale Uniunii şi politicile de vize, azil şi imigraţie. 

 

 

 

 

I. Acordul Schengen

 

Cea mai importantă etapă în realizarea unui spaţiu al liberei circulaţii a persoanelor şi securizării frontierelor externe este reprezentată de încheierea :

· Acordului Schengen (semnat la 14 iunie 1985) şi 

· Convenţiei de Aplicare a Acordului Schengen (semnată la 19 iunie 1990 şi intrată în vigoare la 26 martie 1995).

Acordul Schengen a fost semnat în 14 iunie 1985 de Germania, Belgia, Franţa, Luxemburg şi Olanda, având drept obiectiv suprimarea progresivă a controalelor la frontierele comune şi instaurarea unui regim de liberă circulaţie pentru toate persoanele – resortisanţi ai statelor semnatare, ai celorlalte state membre ale Comunităţii sau ai statelor terţe. Convenţia de aplicare a Acordului Schengen a fost semnată în 19 iunie 1990 de aceleaşi 5 state. Italia (1990), Spania şi Portugalia (1991), Grecia (1992), Austria (1995), Suedia, Finlanda şi Danemarca (1996), s-au alăturat listei semnatarilor. Acordul, Convenţia, declaraţiile şi deciziile adoptate de Comitetul Executiv al Spaţiului Schengen, formează acquis-ul Schengen. 

În momentul elaborării Tratatului de la Amsterdam s-a decis integrarea acestui acquis în acquis-ul comunitar, începând cu 1 mai 1999. Integrarea juridică a acquis-ului Schengen în acquis-ul comunitar a fost însoţită de o integrare la nivel instituţional. Consiliul UE a înlocuit Comitetul Executiv Schengen, iar Secretariatul General al Consiliului a luat locul Secretariatului Schengen.

În prezent, Convenţia este semnată de 13 state.

Aplicarea Convenţiei Schengen are drept scop eliminarea controalelor la frontierele interne pentru toate persoanele din statele semnatare, incluzând în acelaşi timp şi măsuri corespunzătoare de întărire a frontierelor externe. Aceste măsuri implică: o politică de viză comună; posibilitatea procesării cererilor de azil într-un sistem unic; cooperarea în materie judiciară şi poliţienească şi un schimb eficient de informaţii.

Redăm mai jos câteva prevederi esenţiale din cuprinsul Convenţiei:

"Frontierele interne pot fi traversate prin orice loc, fără efectuarea vreunui controlul al persoanelor. Totuşi, pentru motive de ordine publică sau de securitate naţională, o Parte Contractantă poate decide, după consultarea celorlalte Părţi Contractante, că în cursul unei perioade limitate vor fi efectuate controale naţionale la frontierele interne, adaptate la situaţia apărută. Dacă motive de ordine publică sau de securitate naţională impun o acţiune imediată, Partea Contractantă în cauză va lua măsurile necesare şi va informa în cel mai scurt timp posibil celelalte Părţi Contractante. Eliminarea controlului persoanelor la frontierele interne nu va aduce atingere exercitării atribuţiilor poliţieneşti de către autorităţile competente ale fiecărei Părţi Contractante pe întreg teritoriul acesteia, conform legislaţiei sale, şi nici obligaţiei de a deţine, a purta şi a prezenta actele şi documentele prevăzute de legislaţia sa”.

“Conform reglementărilor Schengen, circulaţia transfrontalieră la frontierele externe este supusă controlului autorităţilor competente. Controlul se efectuează potrivit unor principii uniforme, în cadrul competenţelor naţionale şi a legislaţiei naţionale, ţinându-se cont de interesele tuturor Părţilor Contractante pe întreg teritoriul Părţilor Contractante. Principiile uniforme de control sunt următoarele:

■ controlul persoanelor cuprinde nu numai verificarea documentelor de călătorie şi a celorlalte condiţii de intrare, de şedere, de muncă şi de ieşire, ci şi identificarea şi prevenirea ameninţărilor la adresa securităţii naţionale şi a ordinii publice a Părţilor Contractante. Acest control se efectuează şi asupra vehiculelor şi obiectelor aflate în posesia persoanelor care trec frontiera. Controlul se efectuează de fiecare Parte Contractantă în conformitate cu legislaţia sa, în special cu dispoziţiile referitoare la percheziţie;

■ toate persoanele trebuie să fie supuse cel puţin unui control care să permită stabilirea identităţii lor pe baza prezentării documentelor de călătorie;

■ la intrare, străinii trebuie să fie supuşi unui control amănunţit;

■ la ieşire, se va proceda la un control impus în interesul tuturor Părţilor Contractante, conform regimului juridic al străinilor, şi pentru a determina şi a preveni ameninţările la adresa securităţii naţionale şi a ordinii publice ale Părţilor Contractante. Acest control se exercită în toate cazurile în privinţa străinilor;

■ dacă astfel de controale nu pot fi efectuate datorită unor circumstanţe speciale, trebuie stabilite priorităţi. În această privinţă, în principiu, controlul circulaţiei la intrare are prioritate asupra controlului la ieşire.“

În ceea ce priveşte supravegherea frontierelor externe, trebuie subliniat că autorităţile competente utilizează unităţi mobile pentru a exercita supravegherea acestora între punctele de trecere a frontierei; în mod asemănător sunt supravegheate şi punctele de trecere a frontierei în afara orarului de funcţionare a acestora. Acest control este efectuat în aşa fel încât să nu încurajeze persoanele să evite controlul la punctele de trecere. Modalităţile de supraveghere sunt stabilite, dacă este cazul, de Comitetul executiv.

Părţile Contractante se angajează, prin semnarea şi ratificarea Convenţiei, să plaseze efective adecvate şi în număr suficient pentru exercitarea controlului şi pentru supravegherea frontierelor externe. 

Aplicarea teritorială a Convenţiei Schengen este limitată la teritoriul european. 

Măsuri compensatorii 

Convenţia a stabilit eliminarea controlului la frontierele interne, dar a introdus măsuri care să ducă la combaterea criminalităţii, a imigrării ilegale precum şi a traficului de droguri. Au fost luate măsuri pentru întărirea controlului la frontierele spaţiului Schengen, o politică comună de vize, cooperarea poliţiilor şi a instituţiilor juridice, precum şi schimbul de informaţii între statele membre. Aceste măsuri au fost considerate absolut necesare pentru abolirea definitivă a controlului la frontierele interne.

Întărirea controlului la frontierele externe 

Conform Convenţiei, eliminarea controlului la frontierele interne va fi combinată cu întărirea şi armonizarea controlului la frontierele externe. Fiecare stat membru va efectua controlul frontierelor externe, în acord cu standardele uniformizate şi în interesul celorlalte state Schengen.

"Frontierele externe pot fi trecute, în principiu, doar pe la punctele de trecere stabilite. Toţi cetăţenii statelor Schengen şi ai Uniunii Europene pot intra în spaţiul Schengen doar făcând dovada deţinerii unui act de identitate sau paşaport. Cetăţeanul unei terţe părţi poate intra pe teritoriul Schengen pentru o vizită care să nu depăşească durata de trei luni dacă:

· posedă un document de călătorie valabil;

· este în posesia vizei, dacă aceasta este necesară;

· are suficiente mijloace de subzistenţă atât pentru şederea propusă, cât şi pentru întoarcerea în ţara de provenienţă;

· nu este persoană indezirabilă;

· persoana nu este considerată o ameninţare pentru ordinea publică, securitatea naţională sau relaţiile internaţionale dintre părţile contractante.

Un străin care primeşte un permis de rezidenţă sau o viză de reîntoarcere din partea unui stat are permisiunea de tranzit “.

Intrarea pe teritoriul unei Părţi Contractante va fi refuzată dacă persoana aparţinând unei terţe ţări nu respectă condiţiile impuse de Convenţie, cu excepţia cazurilor în care este permis accesul din motive umanitare, în interesul naţional sau în baza unor obligaţii internaţionale. În asemenea cazuri, admiterea acestei persoane va fi limitată la teritoriul statului care acordă intrarea. 

Din 15 decembrie 1997, Comitetul Executiv Schengen a decis sporirea controlului la frontierele externe ale ariei Schengen şi luarea unor măsuri concrete privind eficientizarea acestuia, ca:

· desfăşurarea personalului excedentar în locurile necesare şi utilizarea echipamentelor tehnice;

· protecţia ariilor nedeschise publicului în zona aeroporturilor în condiţiile zborurilor extra-Schengen şi transferul acestor călători;

· acordarea de asistenţă mutuală pentru agenţii responsabili implicaţi în realizarea controlului în zona aeroporturilor şi porturilor şi pentru personalul companiilor aeriene; 

· controlul transportatorilor în zonele porturilor prevăzute cu bacuri şi feriboturi; implementarea şi încurajarea armonizării sancţiunilor aplicate transportatorilor de imigranţi ilegali în zona Schengen; 

· sporirea controlului la frontierele cu risc;

· schimbul de informaţii privind reţelele ilegale de imigrare şi metodele folosite, asigurarea cooperării practice între poliţie şi autorităţile responsabile de protecţia frontierelor şi cooperarea între autorităţile naţionale şi coordonarea oficială între statele Schengen;

· înregistrarea şi amprentarea tuturor persoanelor care au intrat ilegal în spaţiul Schengen, a căror identitate nu a putut fi verificată datorită neprezentării unui document oficial şi transmiterea acestor date tuturor autorităţilor statelor membre (cu respectarea legii privind protecţia datelor personale);

 

· preîntâmpinarea unor acţiuni de trecere frauduloasă în spaţiul Schengen a unor anumiţi cetăţeni străini şi a dispariţiei unor persoane cu identitate incertă înainte de clarificarea acesteia, precum şi stabilirea unor măsuri unitare necesare în acest scop;

· înlăturarea imediată a cetăţenilor străini care au intrat ilegal în spaţiul Schengen.

Prin Directiva Consiliului 2001/51/CE s-a completat art. 26 din Convenţia de aplicare a Acordului Schengen. Dispoziţiile Directivei s-au înscris în contextul luptei împotriva imigraţiei ilegale pe teritoriul statelor membre ale Uniunii Europene şi au cuprins prevederi referitoare la controlul şi sancţionarea celor care transportă cetăţeni ce aparţin unor terţe ţări şi care se află ilegal pe teritoriul comunitar. Directiva a impus şi anumite sume cu care vor fi sancţionaţi astfel de transportatori, ca o măsură de securitate în plus împotriva imigraţiei clandestine. Astfel, cei găsiţi vinovaţi de infracţiunea de a transporta clandestin cetăţenii ce stau ilegal pe teritoriul statelor membre UE sunt supuşi unei amenzi de cel puţin 5000 euro pentru fiecare persoana transportată. 

Consolidarea securităţii cetăţenilor şi a frontierelor prin îmbunătăţirea cooperării la nivel politic, juridic şi administrativ între statele membre şi, în acelaşi timp, prin punerea în funcţiune a unui sistem comun de informare (SIS).

Conform Convenţiei, Părţile Contractante au realizat şi administrează un sistem de informare comun, denumit Sistemul de Informare Schengen, compus dintr-o secţiune naţională în fiecare Parte Contractantă şi un serviciu de asistenţă tehnică. Sistemul de Informare Schengen permite autorităţilor desemnate de Părţile Contractante ca, prin intermediul unei proceduri de căutare automată, să aibă acces la semnalările cu privire la persoane şi obiecte, pentru controale la frontieră şi verificări, precum şi pentru alte controale ale poliţiei şi autorităţilor vamale, exercitate în interiorul ţării, conform dreptului intern, cât şi în cazul categoriei persoanelor care nu au acces la acordarea vizelor şi a permiselor de şedere, precum şi pentru supravegherea străinilor în cadrul aplicării dispoziţiilor privind circulaţia persoanelor din Convenţia Schengen.

Fiecare Parte Contractantă creează şi administrează, în nume propriu şi pe riscul său, secţiunea sa naţională din Sistemul de Informare Schengen, al cărei fişier de date va fi identic cu fişierele celorlalte secţiuni naţionale ale fiecărei Părţi Contractante, prin recurgerea la serviciul de asistenţă tehnică. Pentru a permite transmiterea rapidă şi eficientă a datelor, fiecare Parte Contractantă se conformează, din momentul creării secţiunii sale naţionale, protocoalelor şi procedurilor stabilite de comun acord de Părţile Contractante pentru serviciul de asistenţă tehnică. Fişierul de date al fiecărei secţiuni naţionale va servi la căutarea automată pe teritoriul fiecărei Părţi Contractante. Consultarea fişierelor de date, din secţiunile naţionale ale altor Părţi Contractante, nu va fi posibilă.

Sistemul comun de informare are ca obiect menţinerea ordinii şi securităţii publice, inclusiv a securităţii statului, şi aplicarea dispoziţiilor Convenţiei cu privire la circulaţia persoanelor pe teritoriul Părţilor Contractante cu ajutorul informaţiilor transmise prin acest sistem.

Decizia Consiliului 1999/870/CE, din 17 decembrie 1999, s-a referit la instalarea şi funcţionarea infrastructurii de comunicare pentru Spaţiul Schengen, numită SISNET. Acest sistem furnizează informaţii referitoare la intrarea cetăţenilor terţelor ţări, probleme legate de vize si cooperare poliţienească la nivel comunitar. Programul este unul informaţional şi are drept scop întărirea capacităţii de securizare a frontierelor externe ale Comunităţii împotriva imigraţiei ilegale. Există astfel o permanentă cooperare şi informare a funcţionarilor vamali cu privire la datele privind intrarea diverselor persoane în spaţiul Schengen şi interdicţiile aferente.

 

* * *

Un instrument cheie în perioada de pregătire pentru aderare a statelor candidate îl constituie Planul de acţiune pentru implementarea Acordului Schengen, care trebuie să demonstreze înţelegerea profundă a implicaţiilor acquis-ului Schengen şi să prezinte un program credibil pentru adoptarea acestora înainte de aderare. În acest sens, toate ţările candidate au prezentat un asemenea plan.

 

 

 

 

 

 

 

 

 

 

 

 

 

 

III. REGLEMENTĂRI COMUNITARE ÎN DOMENIUL securizării frontierelor externe

 

Modele comunitare de viză

Conform Regulamentului nr. 1683/1995 de instituire a unui model uniform de viză, modificat şi completat prin Regulamentul Consiliului nr. 334/2002/CE din 18 februarie 2002, “viză” înseamnă o autorizaţie eliberată sau o decizie luată de către un stat membru, necesară pentru intrarea pe teritoriul său, în scopul:

· unei şederi preconizate în statul membru respectiv sau în mai multe state membre, pentru o perioadă care să nu depăşească trei luni în total;

· tranzitării teritoriului sau zonei de tranzit a unui aeroport al statului membru respectiv sau al mai multor state membre.

Fiecare stat membru desemnează un organism unic responsabil cu tipărirea vizelor. Statul membru în cauză comunică numele acestui organism Comisiei şi celorlalte state membre. Acelaşi organism poate fi desemnat în acest scop de două sau mai multe state membre. Fiecare stat membru are dreptul să schimbe organismul desemnat, el informând Comisia şi celelalte state membre cu privire la aceasta.

Regulamentul Consiliului 333/2002/CE a stabilit un model tipizat de cerere pentru obţinerea de viză ce trebuie completat de un cetăţean care are nevoie de viza de intrare în spaţiul comunitar. Acest model de formular de cerere pentru obţinerea vizei este valabil pentru toate statele membre ale Uniunii Europene, în vederea uniformităţii cerinţelor pentru obţinerea vizei. Datele furnizate în acest formular vor fi secrete şi nu vor putea fi utilizate în alte scopuri, având în vedere protecţia datelor cu caracter personal. 

În privinţa ţărilor ai căror cetăţeni au nevoie de viză pentru a intra în

spaţiul comunitar a fost elaborat un Manualul comun, care fixează lista ţărilor terţe ai căror resortisanţi sunt supuşi obligaţiei de viză pentru a trece frontierele externe ale statelor membre UE. Manualul comun stabileşte şi lista ţărilor ai căror cetăţeni sunt exceptaţi de la această obligaţie. În prezent, lista negativă a UE cu privire la ţările ai căror cetăţeni au nevoie de viză pentru a intra în spaţiul comunitar cuprinde un număr de peste 100 de ţări. Reglementarea liberei circulaţii a străinilor în spaţiul comunitar, străini posesori ai unei vize de lungă durată, este dată de Regulamentul Consiliului nr. 1091/2001, care se referă la libera circulaţie a persoanelor ce posedă o viză cu durată mai mare de 30 de zile. Directiva Consiliului nr. 2001/40/CE reglementează cadrul legal privind recunoaşterea reciprocă a deciziilor de îndepărtare a resortisanţilor statelor terţe. Astfel, dacă un stat membru UE ia decizia de îndepărtare a unui cetăţean de pe teritoriul său, decizia este valabilă pe întreg spaţiul ţărilor membre UE.

 

Cooperarea consulară locală în materie de viză

Recomandarea Consiliului (96/C 80/01) din 4 martie 1996 referitoare la cooperarea consulatelor locale în privinţa vizelor recomandă guvernelor statelor membre ca, în măsura în care se resimte necesitatea practică, să întreprindă măsurile necesare care să faciliteze ca serviciile consulare ale statelor membre: 

· să coopereze pe plan local în materie de vize, prin schimbul de informaţii cu privire la criteriile de eliberare a vizelor şi, de asemenea, prin schimbul de informaţii referitoare la riscurile pentru siguranţa naţională şi ordinea publică sau la riscul de imigraţie clandestină; 

· să aibă loc întâlniri între conducerea acestora în vederea efectuări schimbului de informaţii menţionat la primul aliniat; 

· să organizeze vizite între funcţionarii responsabili cu eliberarea vizelor, pentru îmbunătăţirea schimbului de informaţii şi cunoaşterea reciprocă;

· să elaboreze, la cererea Consiliului, rapoarte comune cu privire la problemele locale în materie de vize, care pot prezenta interes pentru activitatea Consiliului;

· să adopte, în comun, măsuri corespunzătoare pentru identificarea existenţei unor solicitări de vize simultane sau în lanţ şi, dacă este cazul, să constate existenţa refuzului anterior de eliberare a unei vize de către un alt stat membru; 

· să procedeze la schimburi de informaţii, în scopul de a verifica buna credinţă a solicitanţilor de vize, precum şi reputaţia de care se bucură aceştia, înţelegându-se că, dacă un solicitant a obţinut o viză valabilă pentru un stat membru, autorităţile celorlalte state membre nu sunt scutite de responsabilitatea de a examina, în mod individual, solicitarea de viză şi de a efectua verificările necesare, din motive legate de siguranţa, ordine publică şi ţinerea sub control a imigraţiei clandestine.

Schimbul de informaţii prevăzut de această Recomandare trebuie să ţină cont de regulile corespunzătoare în materie de protecţie a datelor.

 

Detectarea de documente false

Recomandarea Consiliului din 28 mai 1998, referitoare la furnizarea de echipamente pentru descoperirea documentelor false, prezentate la punctele de intrare în Uniunea Europeană, stabileşte tipurile de aparate cu care trebuie dotate punctele de frontieră pentru descoperirea falsurilor. Aceste echipamentele trebuie stabilite prin referinţă la următorii factori:

· volumul de trafic de pasageri;

· nivelurile actuale de practici ilegale;

· disponibilitatea materialelor de referinţă;

· prezenţa controlorilor şi standardele de pregătire.

Recomandarea Consiliului din 29 aprilie 1999, privind dotarea cu personal şi tehnică a departamentelor de viză a reprezentanţelor din străinătate şi a oficiilor autorităţilor naţionale, care au legătură cu emiterea vizelor, în vederea depistării falsurilor sau a documentelor falsificate. Recomandarea prevede sporirea personalului, în vederea realizării unei baze de date cu solicitanţii de viză, precum şi dotarea acestor servicii cu aparatură tehnică performantă pentru depistarea falsurilor de vize.

 

Obligativitatea vizei pentru resortisanţii ţărilor terţe

Regulamentul Consiliului 574/1999/CE din 12 martie 1999 se referă la statele terţe ai căror resortisanţi au nevoie de viză pentru trecerea frontierelor externe ale statelor membre. Resortisanţii ţărilor terţe care figurează pe lista comună din anexa Regulamentului trebuie să se afle în posesia unei vize atunci când traversează frontierele externe ale statelor membre. 

În sensul Regulamentului, prin „viză” se înţelege o autorizaţie eliberată de un stat membru sau o decizie luată de un stat membru, necesară pentru intrarea pe teritoriul său, în vederea:

· efectuării unui sejur pe teritoriul acestui stat membru sau al mai multor state membre, pentru o perioadă a cărei durată totală nu depăşeşte trei luni,

· tranzitării teritoriului statului membru sau al mai multor state membre, excepţie făcând tranzitul prin zona internaţională a aeroporturilor şi transferurile între aeroporturile unui stat membru.

Statele membre stabilesc:

· dacă resortisanţii provenind din ţări terţe, care nu figurează pe lista comună, se supun obligativităţii vizei;

· dacă apatrizii şi refugiaţii statutari se supun obligativităţii vizei;

· dacă persoanele care prezintă un paşaport sau un document de călătorie emis de o entitate sau o autoritate teritorială care nu este recunoscută ca stat de către toate statele membre se supun obligativităţii vizei, în cazul în care această entitate sau autoritate teritorială nu figurează pe lista comună.

Un stat membru poate prevede excepţii de la obligativitatea vizei pentru resortisanţii din ţări terţe care se supun obligativităţii vizei. Această dispoziţie se aplică în special:

· echipajelor civile de pe avioane şi nave, 

· echipajelor şi însoţitorilor de zbor din cursele de asistenţă sau de salvare şi altor persoane care acordă ajutor în caz de catastrofe şi accidente şi 

· titularilor de paşapoarte diplomatice, paşapoarte de serviciu şi alte paşapoarte oficiale.

În document se precizează că Regulamentul nu constituie un obstacol în calea intensificării procesului de armonizare între statele membre, care ar merge dincolo de lista comună, în ceea ce priveşte stabilirea ţărilor terţe ai căror resortisanţi trebuie să posede viză pentru traversarea frontierelor externe.

Dispoziţiile acestui Regulament au fost preluate şi completate de cele ale Regulamentul nr. 539/2001/CE, care fixează lista ţărilor ai căror cetăţeni trebuie să obţină viză pentru a intra în spaţiul comunitar.

Regulamentul conţine, în două anexe, lista ţărilor ai căror cetăţeni au nevoie de viză pentru a intra în spaţiul comunitar, aşa zisa ,,listă negativă’’ a UE, şi lista ţărilor ai căror cetăţeni nu au nevoie de viză pentru a intra în spaţiul comunitar, aşa zisa ,,lista pozitivă’’ a UE. 

Directiva nr. 2001/40/CE a Consiliului, din 28 mai 2001, referitoare la recunoaşterea reciprocă a hotărârilor de expulzare a resortisanţilor statelor terţe. Directiva se referă la recunoaşterea reciprocă a deciziilor luate de statele membre UE, în materie de îndepărtare a cetăţenilor unor state terţe de pe teritoriul comunitar. Măsura este necesară pentru crearea unui sistem comun de securitate şi de cooperare în materie de liberă circulaţie în spaţiul comunitar. În cazul în care un cetăţean aparţinând unui stat terţ este îndepărtat de pe teritoriul unui stat membru Schengen, decizia respectivă va fi valabilă nu doar pe teritoriul statului care a luat decizia de îndepărtare, ci pe întreg spaţiul Schengen. Directiva se aplică începând cu data de 2 iunie 2002.

Regulamentul nr. 1030/2002/CE al Consiliului, din 13 iunie 2002, ce stabileşte un model uniform de permise de şedere pentru cetăţenii statelor terţe. Regulamentul se referă la instituirea unui model uniform de act, ce constituie autorizaţie de şedere, necesar cetăţenilor terţelor ţări, care nu au nevoie de viză, dar nici nu sunt cetăţenii unui stat membru al UE. În vederea deplasării în spaţiul comunitar, pe o perioadă scurtă, aceşti cetăţeni au nevoie de un titlu de călătorie, numit autorizaţie de şedere. Anexa la Regulament stabileşte modelul şi ceea ce trebuie să conţină un astfel de titlu de sejur. Regulamentul a intrat în vigoare la data de 15 iunie 2002 şi se aplică pe întreg teritoriul ce face parte din spaţiul Schengen.

 

Înlesnirea tranzitului rutier, feroviar şi aeroportuar

Regulamentul nr. 694/2003/CE al Consiliului, din 14 aprilie 2003, privind formatele uniforme pentru Documentele de înlesnire a tranzitului şi Documentele de înlesnire a tranzitului feroviar prevăzute de Regulamentul nr. 693/2003/CE, prevăd obligativitatea existenţei unor formate uniforme pentru aceste documente, în vederea realizării unei securităţi a transportului. În anexele Regulamentelor sunt stabilite dispozitivele de securitate care vor fi aplicate pe documentele de transport, atât cel rutier, cât şi cel feroviar. 

Directiva nr. 110/2003/CE a Consiliului, din 25 noiembrie 2003, privind asistenţa în cazurile de tranzit aeroportuar, are în vedere cazurile în care o persoană intră ilegal pe teritoriul UE, pe calea aerului. Directiva defineşte mai întâi câţiva termeni, precum cel de tranzit, străin, stat terţ, migraţie ilegală, ca apoi să reglementeze situaţiile de însoţire şi deportare a persoanelor ce intră ilegal în spaţiul comunitar

Directiva nr. 90/2002/CE a Consiliului din 28 noiembrie 2002, privind definirea infracţiunii de favorizare a intrării, tranzitării sau rămânerii ilegale pe teritoriul UE, are în vedere incriminarea faptelor de ajutorare de pătrundere, tranzitare sau în vederea rămânerii ilegale pe teritoriul UE. Toate aceste fapte sunt sancţionate penal. Directiva incriminează penal nu doar făptuitorul, ci şi instigatorul şi complicele.

 

Programe europene de cooperare a statelor în domeniul siguranţei frontierelor

În vederea creării unui spaţiu cu frontiere sigure şi a combaterii migraţiei ilegale, s-a impus cu necesitate cooperarea statelor în acest domeniu. Programe europene privind cooperarea între administraţiile vamale ale statelor membre sau între serviciile de poliţie, precum EUROPOL, ori programe de cooperare în domeniul judiciar, precum programul GROTIUS, au dus la realizarea unei solidarităţi între state şi la crearea unui spaţiu comunitar sigur. 

Prin Decizia comună a Parlamentului European şi a Consiliului nr. 507/2001 au fost adoptate măsuri cu privire la reţeaua transeuropeană de colectare, producţie şi difuzare a statisticilor asupra schimburilor interne şi extracomunitare – EDICOM.

Pentru o realizare cât mai rapidă a schimbului de informaţii au fost luate o serie de măsuri pentru îmbunătăţirea cooperării dintre funcţionarii vamali privind aplicarea tarifului vamal integrat. În acest scop, au fost introduse prin internet bazele de date Taric şi Quota, pentru a facilita aplicarea tarifului comunitar integrat.

 

Libera circulaţie a mărfurilor

Eliminarea controalelor la frontierele interne, în vederea realizării liberei circulaţiia mărfurilor în spaţiul comunitar, implică, de asemenea, administrarea riguroasă a frontierelor externe. Realizarea controlului la frontierele externe presupune ca această activitate să se realizeze atât în interesul naţional al statului membru de frontieră, cât şi în interesul comunitar. Codul Vamal Comunitar stabileşte cadrul legal comun pentru efectuarea controalelor vamale, fiind suplimentat cu măsuri comunitare şi naţionale speciale, adoptate pe domenii privind: bunurile culturale, comerţul cu droguri şi substanţe psihotrope, comerţul cu animale şi plante declarate specii protejate la nivel internaţional, precum şi lupta împotriva falsificării.

Asistenţa reciprocă între administraţii, în domeniile legate de libera circulaţie a mărfurilor, a fost înlesnită de Comisia Europeană prin înfiinţarea unor organisme, precum Oficiul pentru inspecţie şi control veterinar şi fitosanitar, care ţin o legătură permanentă cu administraţiile naţionale în domeniu şi cu autoritatea comunitară de aplicare a legii, Europol. 

 

 

 

IV. România în procesul de adoptare a aCquis-ului în domeniul securităţii frontierelor

 

În contextul aderării României la Uniunea Europeană, pentru susţinerea obiectivului fundamental al Uniunii în domeniul Justiţiei şi Afacerilor Interne de a menţine şi dezvolta Uniunea ca zonă de libertate, securitate şi justiţie, în care libera circulaţie a persoanelor este asigurată în conformitate cu măsurile adecvate privind controalele frontierelor externe, azilul, imigraţia, prevenirea şi combaterea criminalităţii, România acţionează consecvent pentru implementarea progresivă a măsurilor necesare în vederea atingerii unui nivel de securitate adecvat al frontierelor sale. 

Securizarea frontierelor este o temă importantă, atât datorită faptului că România va deveni, după aderare, graniţă externă a Uniunii Europene, cât şi din cauza impactului pe care funcţionarea controlului la frontieră îl are asupra cetăţenilor.

În domeniul politicii vizelor, România a introdus vize pentru cetăţenii a patru ţări aflate pe “lista neagră” a Uniunii Europene (Rusia, Turcia, Ucraina şi Serbia şi Muntenegru) şi a înlăturat obligativitatea vizelor pentru patru ţări aflate pe “lista pozitivă” a Uniunii (Elveţia, Liechtenstein, Estonia şi Lituania).

Progrese semnificative au fost făcute în alinierea cu acquis-ul din domeniul controlului frontierelor externe. În iunie 2001, au fost adoptate două ordonanţe de urgenţă, una privind frontiera de stat a României (Ordonanţa de Urgenţă a Guvernului nr. 105/2001) şi alta privind organizarea şi funcţionarea Poliţiei de frontieră (Ordonanţa de Urgenţă a Guvernului nr. 104/2001). Acestea aliniază legislaţia românească din domeniu, cu cea similară a statelor membre UE. Ordonanţa privind Poliţia de frontieră, stabileşte o nouă structură organizatorică şi un nou cadru pentru cooperarea între Poliţia de frontieră şi alte agenţii. Tot în anul 2001, au fost schimbate paşapoartele existente cu un nou tip de paşaport, care conţine caracteristici de securitate suplimentare.

Regimul juridic al frontierei de stat a României este reglementat de Ordonanţa de Urgenţă a Guvernului nr. 105/2001, prin care au fost preluate din acquis-ul comunitar noţiunile “frontieră internă” şi “frontieră externă”. Conceptele reglementate - “zbor intern”, “stat terţ”, “străin semnalat ca inadmisibil”, “control la frontieră”, “infracţiune de frontieră”, “trecere ilegală a frontierei de stat”, “criminalitatea transfrontalieră”, “transportator”, “regimul de control al poliţiei de frontieră”- sunt coroborate cu extinderea la 30 km de la linia de frontieră către interior a zonei de frontieră. Sunt create premisele separării fluxurilor pe fiecare sens de trecere din punctele de trecere a frontierei de stat, pentru cetăţeni români şi cei ai statelor cu care România a încheiat acorduri de desfiinţare a regimului de vize, sau a controlului la trecerea frontierei, pe de o parte, şi cetăţeni ai celorlalte state, pe de altă parte. Este stabilit regimul punctelor de trecere a frontierelor comune şi alinierea la standardele stabilite prin Convenţia cu privire la controlul de trecere a frontierei pe apă în porturile maritime şi fluviale.

Cadrul legislativ, reprezentat în momentul de faţă de cele două ordonanţe de urgenţă, nr. 104/2001 şi nr. 105/2001, reglementează mecanismele prin care se realizează protecţia datelor cu caracter personal şi securitatea datelor stocate în baza de date a Poliţiei de frontieră şi în Sistemul de Informare al Frontierei privind circulaţia persoanelor şi bunurilor prin frontieră. 

În ceea ce priveşte frontierele externe şi Schengen, în ianuarie 2004, Grupul Interministerial pentru Managementul Frontierelor a adoptat Strategia Naţională pentru Managementul Integrat al Frontierelor de Stat, aprobată ulterior prin hotărâre de guvern în aprilie 2004 (HG 471/1 aprilie 2004). În iulie 2004 a fost elaborat un studiu de fezabilitate pentru înfiinţarea sistemului Integrat al Securităţii Frontierelor şi tot în aceeaşi lună, prin hotărâre de guvern, s-a aprobat un credit extern de 650 milioane de euro pentru implementarea acestei strategii.

România dispune de infrastructura de bază necesară pentru aplicarea legislaţiei armonizate. Actuala structură a Poliţiei de frontieră română asigură coordonarea activităţilor de control la frontiera cu fiecare dintre statele vecine.

 

 

Autoritatea însărcinată cu implementarea politicii comunitare privind controlul frontierelor este Ministerul Administraţiei şi Internelor, împreună cu autorităţile din subordine.

În domeniul capacităţii administrative, politica generală de pregătire profesională are drept componentă importantă instruirea poliţiştilor de frontieră în legătură cu drepturile şi obligaţiile ce le revin în baza noilor reglementări juridice şi a standardelor şi practicilor UE. Politica de pregătire în domeniul operativ se axează pe strângerea şi procesarea de informaţii şi pe întărirea capacităţii de gestionare a controalelor intrărilor şi tranzitului la punctele de trecere a frontierei, cu accent pe aeroporturile internaţionale. De asemenea, există o preocupare deosebită pentru formarea de specialişti în domeniul combaterii traficului de fiinţe umane.

Poliţia de frontieră implementează, din anul 2001, un “Ghid al carierei”, dezvoltat de Ministerul Administraţiei şi Internelor. Personalul Poliţiei de frontieră este instruit atât în unităţile de învăţământ ale M.A.I., cât şi în cooperarea cu state membre UE, pe baze bilaterale sau în cadrul unor convenţii de înfrăţire instituţională. 

Planul de Acţiune Schengen prevede până la data aderării, alinierea politicii României, în ceea ce priveşte protecţia datelor, la cea a Uniunii Europene. În privinţa realizării sistemului integrat de comunicaţii voce şi date al Ministerul Administraţiei şi Internelor la nivel naţional, a început deja implementarea reţelei de modernizare a tehnologiei pentru: baza de date a persoanelor date în urmărire generală; baza de date a autovehiculelor date în diferite consemne; baza de date conţinând diferite documente (de identitate şi de călătorie) în alb sau emise şi/sau falsificate; baza de date privind bancnotele (şi alte înscrisuri de valoare) date în urmărire. Acestea sunt, de altfel, bazele de date de interes naţional pentru cooperarea în cadrul Sistemului Informatic Schengen (S.I.S.), potrivit prevederilor art. 96-100 din Convenţia de Implementare a Acordului de la Schengen. În momentul de faţă, bazele de date utilizate de autorităţile române se află în curs de modernizare, pe baza conceptelor şi tehnologiilor moderne, cum ar fi, spre exemplu, accesarea de la distanţă a bazelor de date prin tehnologii de tip Web Application Server. În noua concepţie, accesarea bazelor de date se va face într–o manieră similară navigării pe Internet, în limita drepturilor de acces predefinite. 

Legea nr. 682/2001, de ratificare a Convenţiei europene privind protecţia persoanelor împotriva prelucrării automate a datelor personale, şi Legea

nr. 677/2001, pentru protecţia persoanelor cu privire la prelucrarea datelor cu caracter personal şi libera circulaţie a acestor date, implementează pe deplin prevederile Directivei nr. 95/46/CE. 

 

Pe viitor, armonizarea structurii bazelor de date cu categoriile de informaţii, în conformitate cu prevederile art. 95 – 100 din Convenţia de aplicare a Acordului Schengen, constituie unul dintre obiectivele de bază ale României, astfel că întregul proces de armonizare a bazelor de date trebuie finalizat cât de curând.

 

STRATEGIA NAŢIONALĂ DE MANAGEMENT AL FRONTIEREI DE STAT A ROMÂNIEI ÎN PERIOADA 2004- 2006

 

Scopul strategiei este acela de construcţie graduală a unui sistem integrat de management al tuturor frontierelor României, aliniat la principiile comunitare, care să asigure, concomitent, următoarele:

· un grad înalt de securizare al frontierelor, care să ofere protecţia cetăţenilor români şi, în egală măsură, a cetăţenilor Uniunii Europene, prin aplicarea măsurilor adecvate privind controlul frontierelor, prevenirea şi combaterea criminalităţii transfrontaliere şi a terorismului internaţional;

· fluidizarea liberei circulaţii a persoanelor şi mărfurilor peste frontieră, desfăşurate cu respectarea prevederilor legale în domeniu;

· politici adecvate în domeniul migraţiei şi azilului, aliniate la dreptul internaţional şi acquis-ul comunitar, pentru respectarea drepturilor şi libertăţilor fundamentale ale omului;

· demararea din timp a acţiunilor menite să creeze cadrul necesar pentru ca România să satisfacă, cât mai curând posibil, după aderarea la Uniunea Europeană, precondiţiile necesare pentru aplicarea acquis-ului Schengen şi, implicit, accederea în acest spaţiu.

Obiectivele fundamentale stabilite prin prisma rezultatelor analizei stadiului actual al managementului frontierei şi dinamicii criminalităţii transfrontaliere sunt:

· realizarea şi perfecţionarea cadrului legal şi administrativ de coordonare operaţională unitară şi coerentă, la nivel naţional, regional şi local a managementului integrat al frontierei;

· reglementarea prin lege a cadrului de colaborare dintre instituţiile naţionale cu atribuţii în domeniul managementului integrat al frontierei României. Integrarea strânsă şi coordonarea unitară a sarcinilor îndeplinite la frontieră şi a celor desfăşurate de alte autorităţi în interiorul teritoriului naţional;

· armonizarea deplină a legislaţiei naţionale specifice acquis-ul Uniunii Europene privind protecţia frontierelor, migraţia şi azilul;

· finalizarea procesului de dezvoltare a capacităţii administrative a instituţiilor cu responsabilităţi la frontieră;

· realizarea infrastructurii corespunzătoare la frontieră, finalizarea subsistemelor de comunicaţii, mobilitate, supraveghere şi control adaptate specificului frontierelor (terestră, aeriană, fluvială şi maritimă) şi asigurarea echipamentelor necesare;

· implementarea progresivă a procedurilor specifice privind protecţia frontierelor, migraţia şi azilul, adecvat procesului de armonizare a actelor normative interne cu acquis-ul comunitar;

· amplificarea cooperării internaţionale în domeniul managementului frontierei cu statele membre ale Uniunii Europene, ţările candidate la aderare la UE şi ţările vecine.

Pentru realizarea acestor obiective se va adopta o politică unitară şi coerentă a managementului integrat al frontierei, în spiritul politicii Uniunii Europene în domeniu, ce include cinci componente interdependente:

· un mecanism comun de coordonare şi cooperare operaţională;

· analiza de risc integrată comună;

· personal şi echipament interoperaţional;

· corp comun de legislaţie;

· efort comun al tuturor instituţiilor.

Opţiunile strategice pentru realizarea obiectivelor managementului integrat al frontierei sunt: 

· optimizarea organizatorică şi asigurarea funcţionării la standarde europene a instituţiilor cu atribuţii la frontieră, pentru înlăturarea paralelismelor şi suprapunerilor de competenţe, în ce priveşte migraţia, azilul, traficul de stupefiante şi celelalte forme de infracţionalitate;

· managementul resurselor umane, tehnice, tehnologice, informaţionale, logistice, financiare etc. pe bază de programe multianuale sectoriale integrate şi utilizarea eficientă a resurselor destinate securizării frontierei de stat;

· intensificarea acţiunilor de prevenire a imigraţiei ilegale în România, desfăşurate în terţe ţări, în special în cele de origine şi de tranzit ale imigranţilor;

· controlul şi supravegherea frontierei de stat a României;

· dezvoltarea cooperării inter-instituţionale pe teritoriul naţional;

· amplificarea cooperării internaţionale, bilaterale şi multilaterale privind managementul frontierei;

· fluidizarea traficului legal al persoanelor şi mărfurilor la frontieră;

· asigurarea resurselor umane adecvate, din punct de vedere cantitativ şi calitativ, prin: stabilirea şi asigurarea necesarului de personal, pe baza unei analize şi a evaluării riscului, armonizarea sistemului de formare şi pregătire continuă a personalului, proiectarea şi desfăşurarea de programe în domeniul managementului etc;

· combaterea corupţiei în rândul personalului instituţiilor naţionale cu atribuţii în supraveghere şi control al frontierei de stat;

· utilizarea cadrului de cooperare asigurat de Sistemul naţional de prevenire şi combatere a terorismului, pentru obţinerea complementarităţii şi/sau congruenţei între măsurile adoptate pe linia securizării frontierei, cu cele în materie de prevenire şi combatere a terorismului.

